《蜃楼歌》
清代·彭祖润

东海微明日将出，水天渺渺昏晓割。轻舟机轴镜中行，疾如飞鸟来空阔。

瞥见长城雉堞堆，千门万户洞然开。六街扰扰隔烟雾，人影憧憧往复来。

楼阁玲珑半隐现，分明阊阖开宫殿。云母明窗扇扇排，卷帘红袖窥真面。

觚棱铁马迎风鸣，仿佛漏声催晓箭。无何华屋变长林，万干千株罨绿阴。

柳浪欲迷幺凤采，松涛还泻老龙吟。忽然变幻成岩壑，瑰奇宛似五丁凿。

森森石笋撑青冥，朵朵芙蓉悬碧落。迷离恍恍心忡忡，人间世变将无同。

大千形质终消灭，惟有滔滔流不穷。

作者简介：彭祖润，字岱霖，长洲人。同治癸酉举人，历官浙江候补道。有《玉屏山馆诗草》。